Labhair muid le láithreoir an chláir nua, Bladhaire atá ag tosú ar a 3, amárach ar RTÉ Raidió na Gaeltachta, Áine Ní Bhreisleáin faoina clár nua agus cad leis an mbeidh muid ag éisteacht!

Comhghairdeas ar an gclár nua, cad leis a mbeidh éisteoirí RnaG ag éisteacht?

Beidh clár éadrom, siamsúil againn, le ceol, gáire agus comhrá le aoieanna in Éirinn agus thar sáile fá mheascán ábhar: imeachtaí, feachtais agus beidh muid ag iarraidh éisteoirí úra óga a mhealladh chugainn!

Tá cáil ort mar iriseoir nuachta agus chúrsaí reatha, 'bhfuil sé dúshlánach do phearsantacht a léiriú ar an aer ar bhealach níos scaoilte?

Nuair a bhíonn tú i mbun na nuachta, ní thig leat a bheith ag gáirí agus scéalta troma agat, ach i rith an tsamhraidh bhí deis agam seal a chaitheamh ar Bharrscéalta, áit a raibh neart míreanna éadroma agat a dtiocfadh liom féin agus na rannpháirtithe bheith ag gáirí!

Is cinnte fosta gur chuidigh Beo ar Éigean liom mo phearsantacht a chur chun cinn agus bhí mé ábalta bheith níos oscailte agus scaoilte mar gheall ar an lucht éisteachta atá againn agus mo bheirt chara Siún agus Sinéad ag coinneáil comhrá liom. Caithfidh tú bheith i d'éisteoir mhaith mar sin is minic go gcaithim snaidhm a chuir ar mo theanga!

Siún, Sinéad agus Áine- Beo ar Éigean

Cad is maith leatsa agus tú ag éisteacht leis an raidió?

Is maith liom daoine nach bhfuil eagla orthu a dtuairimí a thabhairt, nach mbíonn ag gabháil i gcúl scéil leis agus a bhfuil suim acu san ábhar a bhfuil siad ag caint faoi. Is maith liom gáire agus ábhar éadrom ach is maith liom cúrsaí reatha fosta, meascán mearaí ceart! Tá mo chroí istigh ag éisteacht le pacáiste maith raidió atá déanta raibh amuigh den stiúideo fosta. Ní bhuailfidh tú clár spóirt fosta a chuireann an croí ag gabháil!

Cé hiad na craoltóirí a spreagann tusa agus tú i mbun oibre?

Sílim go bhfuil craoltóirí den scoith sna meáin Ghaeilge, is fada an lá mé ag baint suilt as tuairiscí Phóilín Ní Chiaráin ar na sé chondae, tá go leor foghlamtha agam ó láithreoirí na nDoirí Beaga a chuireann sa treo cheart mé go minic agus spreag an clúdach toghchánaíochta a bhíonn ag Raidió na Gaeltachta mé le fada an lá.

Ó thaobh na meáin Bhéarla de bhí dúil mhillteanach agam i Vincent Brown cé nach mbeinn ar dhóigh ar bith cosúil leis agus is maith liom Laura Kuensberg ón BBC, tá go leor dá pearsantacht ina cuid tuairiscí.

Déan cur síos ar phleananna do Bhladhaire i dtrí fhocal, le do thoil?

Beocht, úire agus greann

Beidh Bladhaire le cloisteáil Déardaoin agus Dé hAoine idir 3 agus 5 ar RTÉ Raidió na Gaeltachta.